Title: Prekladacia správa
Author: MVRR
Last saved by: agenda0
Company: MVRR SR

Predkladacia správa

	Návrh štruktúry monitorovacích výborov v rámci implementácie štrukturálnych fondov  predkladá Ministerstvo výstavby a regionálneho rozvoja SR na rokovanie vlády SR ako iniciatívny materiál.
 
Vláda SR uznesením č. 133/2002 z 13. 2. 2002 rozhodla o spôsobe programovania pomoci zo štrukturálnych fondov pre regióny, spadajúce pod Cieľ 1 formou Rámca podpory Spoločenstva (CSF – Community Support Framework) a o zriadení príslušných riadiacich orgánov vzhľadom na štruktúru Národného plánu regionálneho rozvoja a zriadení platobných orgánov pre jednotlivé štrukturálne fondy. Uznesením č. 317/2002 z 27. 3. 2002 rozhodla vláda SR o spôsobe programovania pomoci zo štrukturálnych fondov pre regióny spadajúce pod Cieľ 2 a Cieľ 3 podpory Spoločenstva (v podmienkach SR ide o región NUTS 2 Bratislavský kraj), formou Jednotného programového dokumentu (SPD – Single programming document) a o zriadení riadiacich orgánov pre SPD NUTS 2 Bratislava Cieľ 2 a SPD NUTS 2 Bratislava Cieľ 3.  

V súvislosti s efektívnym využívaním  prostriedkov zo štrukturálnych fondov  je potrebné vytvoriť monitorovacie výbory. Povinnosť monitorovať  pomoc poskytovanú zo štrukturálnych fondov vyplýva z nariadenia Rady 99/1260/ES. Štruktúra monitorovacích výborov bude zodpovedať štruktúre riadiacich orgánov pre CSF, SPD  a jednotlivých operačných programov. Z uvedeného vyplýva, že je potrebné zriadiť  monitorovacie výbory, a to najneskôr 3 mesiace po rozhodnutí o príspevku z fondov v zmysle článku 35 nariadenia Rady 99/1260/ES. Odporúčame ich vytvorenie už v priebehu roka 2002 z dôvodu, aby sa monitorovacie výbory mohli stať súčasťou systému koordinácie a hodnotenia procesu tvorby programových dokumentov. Ide o tieto monitorovacie výbory: Národný monitorovací výbor pre CSF, monitorovacie výbory pre  operačné programy (OP), t. j.: Monitorovací výbor pre SOP Ekonomický rozvoj, Monitorovací výbor pre SOP Ľudské zdroje, Monitorovací výbor pre SOP Poľnohospodárstvo, vidiecky rozvoj a rybárstvo, Monitorovací výbor pre SOP Životné prostredie, Monitorovací výbor pre SOP Doprava a telekomunikácie, Monitorovací výbor pre Regionálny operačný program Slovenská republika, Monitorovací  výbor pre SPD  Cieľ 2 Bratislavský kraj  a Monitorovací  výbor  pre SPD Cieľ 3 Bratislavský kraj.

Riadiaci orgán pre jednotlivé operačné programy môže rozhodnúť v prípade potreby aj o zriadení monitorovacích podvýborov, a to v počte tri (úroveň NUTS 2 – Západné Slovensko, Stredné Slovensko a Východné Slovensko), resp. sedem (úroveň NUTS 3 – Trnavský, Trenčiansky, Nitriansky, Žilinský, Banskobystrický, Prešovský a Košický kraj).

Predkladaný materiál vychádza aj zo záväzkov SR, prijatých v rámci Technických konzultácií ku kapitole č. 21: Regionálna politika a koordinácia štrukturálnych nástrojov a jeho prijatím SR urobí ďalší dôležitý krok smerom k predbežnému uzatvoreniu kapitoly č. 21. 

Predkladaný materiál obsahuje  navrhovanú štruktúru monitorovacích výborov, úlohy monitorovacích výborov, zloženie jednotlivých monitorovacích výborov, výročné a záverečné správy o vykonaní pomoci. Súčasťou prílohy sú schémy štruktúry monitorovacích výborov a vzorový návrh štatútu monitorovacích výborov.

Zloženie monitorovacích výborov odráža  predovšetkým jeden zo základných princípov regionálnej politiky Európskej únie – princíp partnerstva. Národný monitorovací výbor, ktorý bol zriadený na základe uznesenia vlády SR č. 647/2001 bude pretransformovaný na Národný monitorovací výbor pre CSF. 

Predkladaný materiál nemá finančný, ekonomický, environmentálny vplyv ani vplyv na zamestnanosť.

Materiál prešiel skráteným medzirezortným pripomienkovým konaním a  na rokovanie vlády  sa predkladá bez rozporov.